הלם בקרית ים: שמואל סיסו ימונה למנכ"ל אורט העולמי ולא יתמודד לראשות העיר?
שבועיים וחצי לבחירות המקומיות | דרמה במערכת הפוליטית בקרית ים: ראש העיר, עו"ד שמואל סיסו, עשוי שלא להתמודד בבחירות הקרובות לאחר שקיבל הצעה לשמש כמנכ"ל ארגון אורט העולמי בשכר חודשי של כ-100-120 אלף שקל – כך דווח באתר 0404 וברדיו חיפה. סיסו כיהן בעבר כקונסול ישראל בניו-יורק.
על פי החוק היבש אם מועמד לראשות העיר מתפטר עד 10 ימים לפני מועד הבחירות, הוא רשאי להציע מועמד אחר מתוך רשימתו במקומו. גורמים פוליטיים אמרו כי במידה וסיסו יפרוש מההתמודדות, מספר 2 ברשימתו, דוד אבן צור, יומלץ על ידו לתפקיד ראש העיר ויהיה אוטומטית המתמודד היחיד. יצויין כי בשלב זה לא ניתן כבר להגיש מועמדות לראשות העיר.
גורם בעירייה אמר ל'קריות באינטרנט': "מדובר בתפקיד מאוד יוקרתי וקוסם שכולל בתוכו גם שכר מכובד וגם חיים בחו"ל". חבר מועצת עיריית קרית ים דווקא הביע ספק כי סיסו יפרוש וציין בפני 'קריות באינטרנט' כי ייתכן ומדובר בספין לקראת הבחירות.
חבר מועצת עיריית קרית ים, עו"ד אלון סיסו, שהסיר לפני מספר שבועות את מועמדותו לראשות העיר והצטרף לרשימתו של בן דודו שמואל סיסו, אמר ל-0404: "שמעתי את הדיבורים כבר לפני כן אבל טרם לא קיבלנו הודעה רשמית מראש העיר. אני מאוד מקווה, במידה ואכן זה יהיה המהלך, שלתושבי קרית ים תינתן האפשרות לבחור את המועמד הראוי, הרצוי ולא את המצוי". חבר המועצה, אלי גבאי, המתמודד למועצת העיר מטעם הבית היהודי וש"ס: "שמעתי את הדברים ואנחנו ממתינים להודעה רשמית. גם אני מופתע כמו כולם".
חבר מועצה אחר שהעדיף להישאר בעילום שם אמר: "מדובר בקומבינת הקומבינות במידה ואכן סיסו יודיע כי הוא פורש מהמירוץ. נגיש עתירה לבג"ץ לקיום מועד בחירות חדש על מנת למנוע את בחירתו האוטומטית של דוד אבן-צור".
את תגובתו של שמואל סיסו לא היה ניתן להשיג עד למועד פרסום הידיעה ומלשכת ראש העיר נמסר כי "סיסו לא התפטר ונמצא בחופשה פרטית בחו"ל. כשישוב יענה על כל השאלות".